Tá Gearóid Denvir ar dhuine de na criticeoirí is bisiúla dá bhfuil ag saothrú sa Ghaeilge le fiche bliain anuas agus aitheantas dá réir faighte aige i gcomórtais éagsúla liteartha. Is é atá sa chnuasach seo rogha de na haistí liteartha atá scríofa aige sa tréimhse sin agus a foilsíodh in irisí éagsúla. Tá aistí ann ar údair aonair, ó Phádraic Ó Conaire go dtí Pádraig Ó Cíobháin, agus ó Sheán Ó Ríordáin go dtí filí ghlúin Innti agus file pobail Chonamara, Johnny Chóil Mhaidhc Ó Coisdealbha. Ina theannta sin tá aistí ann ar fhilíocht bhéal beo na Gaeltachta, ar cheist na teanga féin agus ar ghné thraidisiúnta an ghutha phobail i litríocht na Gaeilge. Ainneoin réimse leathan údar agus ábhar a bheith á bplé sna haistí éagsúla tá aontacht shoiléir ag sníomh tríd an gcnuasach.